L’utschè pitschnin
raquintaziun da la Sibiria

Avant blers onns vivevan ina giada in um vegl ed ina dunna veglia. Els eran fitg povers. In bel di ha la dunna ditg a ses um: «Nus n’avain betg pli in stganatsch en chasa. Vegl, va en il guaud per in pau laina dad arder.»
Il vegl è chaminà en il guaud, ha tschertgà bists da plantas marschs ed ha cumenzà a manizzar e far laina dad arder ordlonder.
En pauc temp aveva el in bratsch plain laina. Sin sia via tras il guaud è el vegnì per casualitad cun ses pe vi d’in bist d’ina planta fitg veglia. Sinaquai è sgulà or dal bist in pitschen utschè. Quai era l’utschè pitschnin.
L’utschè è sa tschentà sin il bist ed ha dumandà il vegl en la lingua dals carstgauns: «Tge vuls ti qua? Pertge stumplas ti mes bist?»
L’um vegl era fitg surstà, è s’enclinà avant l’utschè ed ha replitgà: «Jau hai vulì prender a chasa laina dad arder. Perquai hai jau vulì manizzar tes bist. Mia veglia a chasa vul far gentar.» 
«Lascha en ruaus mes bist, tat», ha l’utschè pitschnin ditg, «va quietamain a chasa a durmir. Damaun marvegl na vegn la laina dad arder betg a mancar a vus.»
Quai ha l’utschein ditg ed è sgulà davent. L’um vegl ha guardà suenter ditg e lung ad el, ha ponderà davart  quels pleds ed ha lura fatg quai che l’utschè aveva ditg. A chasa ha el ditg a sia dunna: «Jau n’hai betg chattà oz la dretga laina. Damaun, veglia, vegn jau anc ina giada ad ir en il guaud per tschertgar laina dad arder.»
L’autra damaun è la dunna vegnida alerta ed ha vis avant chasa ina gronda pluna laina dad arder. Ella è sa smirvegliada fitg ed ha sveglià ses um: «Vegl, t’auza! Igl è capità ina miracla! Ti n’has damai betg manizzà laina questa notg. Guarda ina giada!»
Il vegl ha vis la laina ed ha la finala raquintà a la dunna da sia scuntrada cun l’utschè pitschnin.
La veglia aveva grond plaschair ed ha gist fatg fieu en chasa. Lura ha ella ditg a ses um: «Vegl, ussa avain nus avunda laina dad arder, nus n’avain dentant nagut da mangiar. Ta metta sin via en il guaud e tschertga anc ina giada il bist e stumpla quel. Lura supplitgescha l’utschè pitschnin per in gross toc charn.»
Il vegl è sa mess sin viadi en il guaud. El ha tschertgà da tuttas varts ed è errà l’entir di per il guaud enturn. La fin finala ha el tuttina anc chattà il bist ed ha stumplà el. E guarda qua, l’utschè pitschnin è puspè sgulà nauadora. 
«Tge vuls ti, tat? Pertge stumplas ti mes bist?»
«Mia veglia m’ha tramess», ha l’um replitgà. «Laina dad arder avain nus ussa avunda, ma da mangiar n’avain nus nagut. Perquai duai jau supplitgar tai per in gross toc charn.»
L’utschè pitschnin ha respundì sinaquai: «Va a chasa a durmir. Jau vegn a purtar charn a vus. Tge che vus duvrais, vegnis vus a survegnir.»
L’um vegl è returnà a chasa ed è sa mess a durmir. L’autra damaun era in gross toc charn sin la sava da l’isch. Ils dus vegls sa legravan ed han dustà la fom. Suenter il mangiar ha la dunna dentant manegià: «Tes utschè, vegl, ademplescha bain tut noss giavischs. Duain nus damai adina restar glieud povra? Va tuttina anc ina giada viadora en il guaud, cloma l’utschè or dal bist e di ad el che nus fissan gugent commerziants.»
L’um vegl ha scurlattà il chau. Suenter in mument è el dentant tuttina sa mess sin via en il guaud. Ditg e lung ha el stuì tschertgar il bist. Cura ch’el l’ha finalmain chattà encunter saira, ha el stumplà danovamain cun ses pe.
«Tge vuls ti schont puspè, tat? Pertge stumplas ti mes bist?»
L’um vegl è s’enclinà profundamain davant l’utschè ed ha ditg: «Mia veglia ma trametta puspè. Ella vul daventar dunna d’in commerziant.»
«Bun», ha ditg l’utschè pitschnin, «va a chasa a durmir. I vegn a capitar sco quai che vus giavischais.»
Ils dus vegls han l’autra damaun avert bucca e nas dal smirvegl. Els n’han strusch pudì crair. Lur chasa era plaina da differentas raubas. Qua eran crias e foppas d’arom, anels, tailas, buttuns; ins na vegniva betg unfis da guardar. L’um vegl na pudeva strusch sa calmar dal plaschair. La veglia dunna dentant ha ris da quai beffegiant ed ha sbragì: «Ma tge duai quai esser – ina dunna d’in commerziant? Jau na vi betg esser dunna d’in commerziant! Hop, vegl, va en il guaud e di a l’utschè ch’el duaja far or da nus ils signurs da l’entir guaud.»
Il vegl ha tschiffà tema. «Tge vegn era endament a tai? Tge giavischs ta lubeschas ti, veglia! Ti ès bain dal tuttafatg ord clocca?»
«Na baterla betg uschè ditg e ta metta sin via!» ha la dunna sbragì ed ha smanatschà cun in bastun.
Il vegl è sa zaccudi, ha bandunà la chasa ed è sa mess sin via scurlattond il chau. Cura ch’el è arrivà tar il bist, ha el  puspè spluntà cun il pe. E pelvaira, l’utschè è gist puspè sgulà nauadora.
«Tge spluntas schon puspè vid mes bist? Tge manca ussa anc a tai, tat? N’essas damai anc adina betg cuntents?»
«Mia veglia è ord clocca! Jau na sai betg pli co ch’jau duai vegnir a frida cun ella. Ella ma trametta puspè tar tai. Ti duais, di ella, far daventar nus ils signurs da l’entir guaud.»
«Aha», ha ditg l’utschè pitschnin, «quai è damai ses giavisch. L’engurdientscha dominescha ella. Va damai a chasa a durmir.»
L’utschè pitschnin è sgulà davent ed è svanì en il guaud. Il bist dentant è sfundrà en la terra. 
L’um vegl è sa mess sin via encunter chasa. A chasa è el sa mess a durmir cun sia dunna ed els èn s’enzugliads en cuvertas chaudas da la rauba da commerzi.
Cura ch’els èn sa dasdads l’autra damaun,han els pudì sfruschar ils egls sco ch’els vulevan: la laina, las bunas spaisas, la rauba e la vestgadira custaivla…tut era svanì. Nagut n’era pli ni da vesair ni da chattar.